Foto’s: Krewe kruip uit die seeKrewe by Elandsbaai tydens die rooigety (Februarie 2015) Foto: @KeitMash op Twitter. Ongeveer ŉ halfton kreef het uit die see by Elandsbaai noord van Kaapstad uit die see gekruip, het Eyewitness News Saterdag berig. “Die krewe het uitgekruip weens ŉ daling in die suurstofvlakke,” het Lionel Adendorf, woordvoerder van die departement van visserye in die Wes-Kaap, aan EWN gesê. Dit is nie duidelik of die krewe Vrydag of Saterdag uit die see gekom het nie. EWN het berig die daling in suurstofvlakke word veroorsaak deur ŉ rooigety wat sowat 80 km ver langs die Weskus strek. Rooigety ontstaan wanneer alge, wat natuurlik voorkom, buite beheer begin blom en dan gifstowwe afskei wat dodelik is vir visse en ander mariene diere. Die reuklose chemikalieë kan respiratoriese nood, soos hoes en hyging, in mense aanwakker. Adendorf het gesê owerhede versamel die oorlewende krewe en plaas hulle in water wat nie hierdeur geraak word nie. Hy het gesê die rooigety duur dalk voort tot Mei. Lees alle vorige berigte oor die rooigety op Maroela Media.